b'\n_START_ARTICLE_\nTanche\n_START_PARAGRAPH_\nTanche og Tank (andre stavem\xc3\xa5ter er Tanch, Tanke, Tanck og Tancke) er en eller flere tyske, danske og norske slekter.\n_START_SECTION_\nTancke i Tyskland\n_START_PARAGRAPH_\nEt st\xc3\xb8rre antall b\xc3\xa6rere av navnet Tancke/Tanck/Tank kjennes i Wismar, s\xc3\xa6rlig p\xc3\xa5 1400-tallet, 1500-tallet og 1600-tallet. Til dem h\xc3\xb8rte Dr. Otto Tanck (1587\xe2\x80\x931637) i L\xc3\xbcbeck, domprost og syndikus i Det frankiske riksridderskap, Marcus Tancke (ca. 1550\xe2\x80\x931593), r\xc3\xa5dmann i Wismar, og \xc2\xabdominius\xc2\xbb Johann Tancke (\xe2\x80\xa0 1553).\n_START_SECTION_\nTanche i Maribo og Haderslev\n_START_PARAGRAPH_\nCarsten Hansen Tanch/Tanche (om. 1570\xe2\x80\x931650) var borgermester i Haderslev, samt borger og r\xc3\xa5dmann i Maribo p\xc3\xa5 Lolland. Et portrett av ham er avbildet i O. Forstr\xc3\xb8ms Fredrikshald i 250 Aar, I. Del. Dessuten fantes det en annen og eldre mann i Haderslev som het Carsten Tanche. Han var d\xc3\xb8d f\xc3\xb8r 1605. Det var denne og hustruen Anna som skjenket byens kirke to lysestaker._NEWLINE_Carsten Hansens s\xc3\xb8nn, Hans Carstensen Tanch/Tanche (f\xc3\xb8dt 26/3-1604 i Maribo) flyttet til Norge, og ble s\xc3\xa5ledes stamfar til slekten Tanche. Det er dog uvisst hvorvidt Carsten Hansen ogs\xc3\xa5 var far til Niels Carstensen Tank (eller Tanche), som ble stamfar til slekten Tank i Halden. Denne usikkerhet kommer bl. a til uttrykk i O. Forstr\xc3\xb8ms Fredrikshald 250 Aar, I. Del, s. 336: "Slegten Tank stammer fra Danmark. Den f\xc3\xb8rste derav, som skal ha bosat sig i Norge, var Niels Carstensen Tank, vistnok en s\xc3\xb8n av borgemester i Haderslev Carsten Tank." Da Niels skal ha v\xc3\xa6rt f\xc3\xb8dt ca. 1649 m\xc3\xa5 det regnes som meget usannsynlig at han var Hans Carstensens helbror.\n_START_SECTION_\nTanche\n_START_PARAGRAPH_\nHans Carstensen Tanch/Tanche var regimentssekret\xc3\xa6r og h\xc3\xa5ndskriver for Christopher Knudsen Urne til Asmark, Norges riksstattholder, f\xc3\xb8r han ble utnevnt til sorenskriver i \xc3\x98sterdalen og Sol\xc3\xb8r. Han tok avskjed fra sitt embete i 1661 og forble boende p\xc3\xa5 g\xc3\xa5rden Kluge i Vang til han d\xc3\xb8de i 1676._NEWLINE_Hans Carstensen Tanches s\xc3\xb8nn Niels Hansen Tanche flyttet til Nord-Norge, hvor han gjennom datteren Karen Nielsdatter Tanche, gift med Tor Tomassen av skipperslekten p\xc3\xa5 Sund i dagens Leirfjord, fikk etterkommere, hvorav flere bar navnet Tanche som mellom- eller etternavn. _NEWLINE_Hans Carstensen Tanches andre s\xc3\xb8nn Christopher Hansen Tanche ble prost og far til Karen Christophersdatter Tanche, som ble gift med sogneprest Bernt Ancher i Land, som slekten Anker stammer fra. Deres barn var blant andre Erich Ancher (1709\xe2\x80\x931785; gift med Anne Catharine av slekten Tank i Halden), Christian Ancher (1711\xe2\x80\x931765) og sogneprest Christopher Ancher. Medlemmer av slekten Anker ble adlet i 1778, etter at de lenge hadde v\xc3\xa6rt ledende innenfor det s\xc3\xa5kalte handelspatrisiatet. Forannevnte Christian Ancher var far til Peder Anker, som gjennom datteren Karen Anker var morfar til Norges siste greve med offentlig anerkjennelse, Peder Anker grev Wedel-Jarlsberg.\n_START_SECTION_\nTank i Halden\n_START_PARAGRAPH_\nNiels Carstensen Tank (eller Tanche), som skal ha v\xc3\xa6rt sorenskriver Hans Carstensen Tanches bror, begynte som kj\xc3\xb8pmann i Halden. Hans s\xc3\xb8nn var Carsten Tank d.e., hvis barnebarn blant andre var statsr\xc3\xa5d Carsten Tank d.y., som inngikk ekteskap med (1) Bertha Sophie Leth og (2) Cathrine von Cappelen, og Anna Catharine Tank, som ble gift med Erik Ancher (hvis mor var Karen Christophersdatter av slekten Tanche), med hvem hun hadde s\xc3\xb8nnene Peter Anker (ingen barn), guvern\xc3\xb8r i Trankebar, og Carsten Tank Anker (ingen barn), statsr\xc3\xa5d og eier av Eidsvoll jernverk, der Grunnloven ble underskrevet den 17. mai 1814._NEWLINE_Misjon\xc3\xa6ren Otto Tank, som var s\xc3\xb8nn av Carsten d.y. og Cathrine Tank, innvandret til Green Bay i Wisconsin. Han hadde bare ett barn, datteren Mary, og har for \xc3\xb8vrig ingen etterkommere der._NEWLINE_Den \xc3\xb8stlandske grenen eide blant annet R\xc3\xb8d herreg\xc3\xa5rd.\n_START_SECTION_\nTank i Bergen\n_START_PARAGRAPH_\nEn slekt med navnet Tank levde i Bergen, og til den h\xc3\xb8rte kj\xc3\xb8pmann og legatstifter Hans Tank (1742\xe2\x80\x931804), som Tanks videreg\xc3\xa5ende skole har navn etter. Slekten kom til Norge med Hans Tanks farfar, Hans Adolph Tanche, som i 1711 tok borgerskap i Bergen.\n_START_SECTION_\nTank og Tank-Nielsen\n_START_PARAGRAPH_\nTelegrafdirekt\xc3\xb8r Carsten Tank Nielsen (1818\xe2\x80\x931892) er opphavet til slektene Tank og Tank-Nielsen. Nielsen var selv ingen etterkommer av slekten Tank i Norge, men hadde Carsten Tank som fornavn. P\xc3\xa5 tiden da han ble d\xc3\xb8pt var det vanlig \xc3\xa5 ta med b\xc3\xa5de fornavn og etternavn ved oppkalling etter noen._NEWLINE_Slekten Tank fikk navnet ved kongelig resolusjon i 1905. Carsten Tank Nielsens s\xc3\xb8nn professor Yngvar Nielsen (1843\xe2\x80\x931916) og dennes hustru Juliane Anna Hedevig Wedel-Jarlsberg (1847\xe2\x80\x931927) var foreldre til blant andre politimester Carsten Tank, Molde, arkivkonsulent Gunnar Tank (1878\xe2\x80\x931942) og lektor Roar Tank (1880\xe2\x80\x931957), Drammen. Blant senere etterkommere er advokat Sigrid Tank, Oslo. _NEWLINE_Slekten Tank-Nielsen stammer fra kontreadmiral Carsten Tank-Nielsen (1877\xe2\x80\x931957), som var Carsten Tank Nielsens s\xc3\xb8nnes\xc3\xb8nn og dermed nev\xc3\xb8 av Yngvar Nielsen\n_START_SECTION_\nNavn\n_START_PARAGRAPH_\nNavnet Tanche finnes i dag i slektsnavnet Tanche-Nilssen, som pr. 2012 har 13 b\xc3\xa6rere. Navnet Tank finnes b\xc3\xa5de alene og i slektsnavnet Tank-Nielsen, som pr. 2012 har henholdsvis 9 og 25 b\xc3\xa6rere.'